ตลาดหนุนบจ.เข้าถึงทุนไว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ขอผู้ถือหุ้นก่อนลดต้นทุนเวลา ทันสถานการณ์
โพสต์ทูเดย์ — บอร์ดตลาดหลักทรัพย์ปรับเกณฑ์เพิ่มทุน เปิดโอกาส บจ.ขออนุมัติผู้ถือหุ้นล่วงหน้าได้ หวังเพิ่มความคล่องตัวเข้าถึงทุนได้ทันเวลาใช้ สอดคล้องเศรษฐกิจ 
 
นายสุทธิชัย จิตรวาณิช รองผู้จัดการ ตลาดหลักทรัพย์แห่งประเทศไทย ในฐานะเลขานุการคณะกรรมการตลาดหลักทรัพย์ฯ เปิดเผยว่า ที่ประชุมคณะกรรมการตลาดหลักทรัพย์ฯ วันที่ 16 ก.พ. 2554 ได้เห็นชอบการปรับปรุงเกณฑ์การเพิ่มทุนของบริษัทจดทะเบียน (บจ.) ให้สามารถเลือกวิธีดำเนินการเพิ่มทุนแบบมอบอำนาจเป็นการทั่วไป (General Mandate) โดยการขอมติจำนวนหุ้นเพิ่มทุนและประเภทการจัดสรรจากที่ประชุมสามัญผู้ถือหุ้นประจำปี หรือที่ประชุมวิสามัญผู้ถือหุ้นไว้ล่วงหน้า และมอบอำนาจให้คณะกรรมการบริษัทพิจารณาออกและจัดสรรหุ้นเพิ่มทุนในแต่ละช่วงตามความเหมาะสม โดยไม่ต้องขออนุมัติจากที่ประชุมผู้ถือหุ้นเป็นรายครั้ง ดังเช่นที่ผ่านมาอีก
ขณะที่รายละเอียดอื่น เช่น วัตถุประสงค์การเพิ่มทุนและราคาเสนอขาย จะกำหนดเมื่อคณะกรรมการบริษัทมีมติให้จัดสรรหุ้นเพิ่มทุนในแต่ละครั้ง 
ทั้งนี้ การเพิ่มทุนในรูปแบบ General Mandate นั้นจะช่วยลดขั้นตอนและระยะเวลาการดำเนินการของ บจ. ลงได้ประมาณ 410 สัปดาห์ และยังช่วยลดค่าใช้จ่ายในการจัดประชุมผู้ถือหุ้นเพื่อขออนุมัติเพิ่มทุนในกรณีที่ บจ.มีการเพิ่มทุนหลายครั้ง และการขออนุมัติ General Mandate ต่อที่ประชุมสามัญผู้ถือหุ้นประจำปี จะยิ่งเพิ่มความคล่องตัวและลดค่าใช้จ่ายได้มากยิ่งขึ้น
อย่างไรก็ตาม หากบริษัทจดทะเบียนไม่ประสงค์จะเพิ่มทุนแบบ General Mandate ก็ยังสามารถดำเนินการตามขั้นตอนและวิธีปฏิบัติในปัจจุบันได้ โดยต้องเปิดเผยข้อมูลการจัดสรรหุ้นเพิ่มทุนให้ครบถ้วน เพื่อให้ผู้ถือหุ้นพิจารณาประกอบการตัดสินใจ 
“การปรับปรุงเกณฑ์การเพิ่มทุนให้รองรับการเพิ่มทุนแบบ General Mandate ยังคงหลักการปกป้องผลประโยชน์ของผู้ถือหุ้น โดยมีการกำหนดกรอบเงื่อนไขการเพิ่มทุน ได้แก่ จำนวนหุ้น ราคาเสนอขาย ระยะเวลา และประเภทหลักทรัพย์” 
สำหรับเงื่อนไขที่กำหนดได้ผ่านกระบวนการรับฟังความคิดเห็นจากทุกฝ่ายที่เกี่ยวข้อง ได้แก่ บริษัทจดทะเบียน สมาคมส่งเสริมผู้ลงทุนไทย และสมาคมบริษัทหลักทรัพย์ นับเป็นการยกระดับของการพัฒนาหลักเกณฑ์ให้เทียบเคียงได้กับตลาดหลักทรัพย์ภูมิภาค เพื่อสนับสนุนให้ บจ.ไทยระดมทุนเพิ่มได้คล่องตัว เพิ่มความสามารถในการแข่งขันทางธุรกิจ
โดยจะนำเสนอร่างหลักเกณฑ์การปรับปรุงการเพิ่มทุนเพื่อขอความเห็นชอบจากคณะกรรมการกำกับหลักทรัพย์และตลาดหลักทรัพย์ (ก.ล.ต.) ก่อนการประกาศใช้อย่างเป็นทางการ
ด้านบริษัท ปตท.สำรวจและผลิตปิโตรเลียม (PTTEP) ได้เวียนวาระการประชุมสามัญผู้ถือหุ้นประจำปี 2554 โดยขอวงเงินในการกู้และออกหุ้นกู้ 5 ปี ไว้ที่ 1 แสนล้านบาท